b"\n_START_ARTICLE_\nMatak\n_START_PARAGRAPH_\nMatak fou una antiga comarca d'Assam que ja modernament ha perdut la seva identitat. Els seus habitants foren coneguts com a mataks (Forts), i des de la meitat del segle\xc2\xa0XIX com marans. El nom de moam\xc3\xa0ries no correspon als habitants sin\xc3\xb3 als adeptes d'una secta la qual era majorit\xc3\xa0ria entre els mataks, liderada pel cap espiritual, el Tiphuk Gosain._NEWLINE_Fou important als darrers anys de la dinastia d'Ahom, ja que era la principal regi\xc3\xb3 dominada pels maom\xc3\xa0ries de la mateixa \xc3\xa8tnia ahom per\xc3\xb2 que havien adoptat una variant vaixnavita de l'hinduisme. Les persecucions dels rages ahoms van provocar diverses rebel\xc2\xb7lions dels moam\xc3\xa0ries que s'oposaven a adorar a la deessa Durgi com se'ls volia imposar. El rei Rudra Singh va morir el 1714 i va imposar definitivament la religi\xc3\xb3 hind\xc3\xba. El seu fill Sib Singh (Xiba Xingha, 1714-1744) va estar dominat pels bramans de la secta Sakta i va permetre a la seva dona Phuleswari a insultar a Sudra Mahant el cap de la secta dels moam\xc3\xa0ries. El 1769 al pujar al tron Lakshmi Singh els moam\xc3\xa0ries van comen\xc3\xa7ar un pol\xc3\xadtica agressiva i una part de la poblaci\xc3\xb3 es va revoltar per primera vegada sota la direcci\xc3\xb3 dels mahantes (l\xc3\xadders religiosos) sota la direcci\xc3\xb3 de Ragha Maran; un grup de moam\xc3\xa0ries es va apoderar del rei i va proclamar sobir\xc3\xa0 al fill d'un cap de la tribu matak que vivia al territori de Lamkhipur, la m\xc3\xa9s addicte a la secta; la repressi\xc3\xb3 contra antics servidors de l'estat ahom va impulsar als legitimistes a la revolta i el comandant moam\xc3\xa0ria fou assassinat en un atac nocturn i molts dels caps de la secta van morir; sense l\xc3\xadders el sectaris van oferir poca resist\xc3\xa8ncia i foren dispersats. L'alt Assam va quedar devastat al final de la revolta (1769)._NEWLINE_Laskshmi Singh va morir el 1780 i el va succeir el seu fill Gaurinath Singh, que va iniciar persecucions contra els moam\xc3\xa0ries i aquestos ara dirigits per les dues v\xc3\xaddues de Ragha Maran, anomenades Radha i Rukmini, van participar en les lluites posteriors contra l'ex\xc3\xa8rcit reial. El fill de Ragha, Ramakata, finalment va aconseguir la vict\xc3\xb2ria; les tropes reials foren derrotades decisivament el 1786 pels sectaris en diversos xocs i van assaltar la capital que van ocupar i Ramataka es va coronar rei. El rei ahom, Gaurinath va fugir a Gawhati per\xc3\xb2 un dels seus ministres, Bura Gohain, va mantenir la resist\xc3\xa8ncia durant anys amb \xc3\xa8xit divers; l'anarquia es va instal\xc2\xb7lar al territori i el rerepa\xc3\xads va ser devastat per bandes d'homes armats i caps locals es van comen\xc3\xa7ar a proclamar independents, entre els quals Krishna Narayan, descendent dels reis koch que es va apoderar de Darrang i la part nord de Kamrup i va amena\xc3\xa7ar Gawhati; tamb\xc3\xa9 els moam\xc3\xa0ries van avan\xc3\xa7ar de mica en mica. El rei va demanar ajut als brit\xc3\xa0nics que ara dominaven Sylhet i Goalpara._NEWLINE_El govern de Calcuta (Lord Cornwallis) va enviar (setembre de 1792) al capit\xc3\xa0 Welsh amb un destacament. A la vora de Gawhati es va trobar amb el rei que havia hagut de fugir de la ciutat davant la revolta popular dels doms dirigits per Bairagi; Welsh va derrotar a Bairagi i va restaurar al tron al rei; despr\xc3\xa9s va creuar el Brahmaputra i va derrotar al rei koch Krishna Narayan (que tenia un ex\xc3\xa8rcit de 3000 homes) que finalment es va haver de rendir despr\xc3\xa9s de noves derrotes parcials. Welsh va restablir l'ordre al regne per\xc3\xb2 es va adonar que el mateix raja era cruel i que tenia molts enemics; la sanguin\xc3\xa0ria conducta del raja i les intrigues dels seus ministres van aconsellar canviar alguns ministres per altres m\xc3\xa9s humanitaris; es va proclamar tamb\xc3\xa9 una amnistia; el 1793 va romandre a Gawhati i el gener de 1794 va pacificar Mangaldai i Nowgong, va avan\xc3\xa7ar a Kaliabar i va fer aixecar el setge que els moam\xc3\xa0ries estaven sotmetent a Jorhat on resistia el ministre Bura Gohain; una decisiva vict\xc3\xb2ria la va aconseguir a 20\xc2\xa0km de Rangpur que fou ocupada el mar\xc3\xa7._NEWLINE_Sir John Shore va succeir a Lord Cornwallis com a governador general i amb ell va arribar la pol\xc3\xadtica de no-intervenci\xc3\xb3, i va cridar a Welsh tot i les protestes del rei d'Ahom; aix\xc3\xad que Welsh va retornar a la seva base a Calcuta el 1794. La sexta dels moam\xc3\xa0ries, principalment la tribu matak, que dominava la regi\xc3\xb3 de la conca de Dihing-Brahmaputra, va mantenir una exist\xc3\xa8ncia independent i el seu cap es titulava Bar Senapati. El rei, una vegada va sortir Welsh, va destituir als oficials que ell havia fet nomenar, va renovar la persecuci\xc3\xb3 dels moam\xc3\xa0ries i es va venjar d'antics enemics que s'havien sotm\xc3\xa8s contra promesa de perd\xc3\xb3; l'anarquia es va instal\xc2\xb7lar al pa\xc3\xads; els reis foren instruments de poderosos ministres i cap b\xc3\xa0ndol era prou fort per imposar-se sense ajut extern. Bura Gohain el ministre reial va organitzar un cos de tropes sota disciplina com les angleses i va aconseguir aturar als moam\xc3\xa0ria i altres malcontents. Gaurinath fou seguit al tron per un parent lluny\xc3\xa0 de nom Kamaleswar, descendent de Gadadhar Singh; el seg\xc3\xbcent rei (1811) Chandra Kanta, era el germ\xc3\xa0 de l'anterior._NEWLINE_El 1811 va pujar al tron Chandra Kanta. Poc abans (1810) el governador de Gawhati (Bar Pukhan), Badan Chandra, havia caigut en desgr\xc3\xa0cia i havia fugit a Bengala on va demanar ajuts als brit\xc3\xa0nics sense \xc3\xa8xit; all\xc3\xad es va guanyar l'amistat d'un enviat birm\xc3\xa0, amb el que va viatjar a Amarapura la capital birmana, on va conv\xc3\xa8ncer al rei birm\xc3\xa0 d'enviar una expedici\xc3\xb3 a Assam. El 1816-1817 un ex\xc3\xa8rcit de vuit mil homes fou enviat a Assam; l'ex\xc3\xa8rcit va creuar les muntanyes Patkai i va obtenir el suport d'alguns caps; va entrar a Assam i va ocupar el pa\xc3\xads amb facilitat fins a Jorhat. L'exgovernador de Gawhati fou reinstal\xc2\xb7lat._NEWLINE_L'ex\xc3\xa8rcit invasor va retornar a Birm\xc3\xa0nia i nom\xc3\xa9s sortir van esclatar altre cop les lluites; Badan Chandra fou assassinat i el rei Chandra Kanta fou deposat i posat al tron Purandar Singh descendent de Raja Rajeswar Singh; els partidaris de Badan Chandra van cridar altre cop als birmans que van retornar i van restaurar a Chandra Kanta (1819), per\xc3\xb2 aquesta vegada venien per quedar-se. Chandra Kanta va intentar separar-se de la seva tutela (1821) per\xc3\xb2 va fracassar i va haver de fugir a territori brit\xc3\xa0nic on tamb\xc3\xa9 s'havia refugiat Purandar Singh. L'ocupaci\xc3\xb3 birmana fou brutal; els pobles foren saquejats i cremats, i els habitants expulsats cap a la jungla._NEWLINE_L'ocupaci\xc3\xb3 birmana i la decad\xc3\xa8ncia d'Ahom va provocar que els reis cacharis, que ara estaven establerts a Khaspur a la plana de Cachar, es recuperessin per\xc3\xb2 al mateix temps van comen\xc3\xa7ar a ser atacats pels manipuris. Kachari va demanar ajut als brit\xc3\xa0nics que ho va rebutjar fins al 1824 quan l'amena\xc3\xa7a d'invasi\xc3\xb3 de Cachar i Jaintia pels birmans els va fer reaccionar; la guerra entre brit\xc3\xa0nics i birmans es va iniciar a la frontera de Cachar per\xc3\xb2 els combats principals foren a la vall del Brahmaputra on una for\xc3\xa7a brit\xc3\xa0nica de tres mil homes va avan\xc3\xa7ar sense gaire oposici\xc3\xb3 cap a Kaliabar. En arribar la temporada de pluges els brit\xc3\xa0nics van retornar a Gawhati i els birmans van recuperar Nowgong on van cometre grans atrocitats amb els habitants abandonats a la seva sort; molts foren assassinats i altres van fugir per salvar la vida cap a les muntanyes del sud on gran part va morir de gana i nom\xc3\xa9s una petita part va poder arribar a la plana de la vall del Surma._NEWLINE_Al passar les pluges els brit\xc3\xa0nics van tornar a avan\xc3\xa7ar i els birmans foren expulsats liquidant els intents de resist\xc3\xa8ncia; en la seva retirada els birmans es van emportar trenta mil esclaus. El tractat de Yandabu del 24 de febrer de 1826 va posar fi a la guerra i va cedir Assam als brit\xc3\xa0nics. Aquesta guerra, l'ocupaci\xc3\xb3 birmana i les anteriors revoltes van provocar la mort d'un ter\xc3\xa7 de la poblaci\xc3\xb3 d'Assam. Matak va passar nominalment als brit\xc3\xa0nics en virtud d'aquestos acords i el Bar Senapati de Matak fou reconegut com a sobir\xc3\xa0 independent. La resta de l'Alt Assam va quedar sense administraci\xc3\xb3 fins que es va decidir constituir (o millor reconstituir) un principat ahom el 1832 sota Purandar Singh, pr\xc3\xadncep de la dinastia ahom (proclamat el 1833), que va governar la resta dels districte de Lakhimpur i el de Sibsagar. El 1838 Purandar fou declarat incapacitat per administrar el pa\xc3\xads i el seu regne annexionat i es van crear els districtes de Sibsagar i Lakhimpur. El Bar Sepanati de Matak (prop de Sadiya o Xodiyaa), l\xc3\xadder dels moam\xc3\xa0ria, va morir el 1839 i no hi va haver acord amb el seu fill i successor; finalment el 1842 aquest darrer va acceptar les condicions imposades pels brit\xc3\xa0nics i va entregar el pa\xc3\xads que fou annexionat. Va quedar integrat al districte de Lakhimpur formant la part al sud del riu Brahmaputra i limitat al sud pel riu Buri Dihing i a l'est per les muntanyes Singpho. La seva identitat va desapar\xc3\xa8ixer en pocs anys."